b'\n_START_ARTICLE_\nTammisunnuntai\n_START_PARAGRAPH_\nTammisunnuntaita vietet\xc3\xa4\xc3\xa4n vuosittain tammikuun viimeisen\xc3\xa4 sunnuntaina Suomen sis\xc3\xa4llissodan eli niin sanotun vapaussodan alkamisen muistoksi. Alun perin nimityksell\xc3\xa4 on tarkoitettu sunnuntaita 27. tammikuuta 1918, jolloin sodan on katsottu alkaneen._NEWLINE_Etel\xc3\xa4-Pohjanmaalla suojeluskuntien oli m\xc3\xa4\xc3\xa4r\xc3\xa4 alkaa riisua ven\xc3\xa4l\xc3\xa4ist\xc3\xa4 sotav\xc3\xa4ke\xc3\xa4 aseista Etel\xc3\xa4-Pohjanmaalla maanantain 28. tammikuuta 1918 vastaisena y\xc3\xb6n\xc3\xa4 kello 3.  Samana p\xc3\xa4iv\xc3\xa4n\xc3\xa4 punakaartit ottivat samana aamuna vallan etel\xc3\xa4isen Suomen kaupungeissa. Laihialla miehet kuitenkin aloittivat ven\xc3\xa4l\xc3\xa4isen Hulmin varuskunnan aseistariisunnan jo sunnuntai-iltana 27. tammikuuta. Paikalla on Hulmin taistelu\xe2\x80\x8en muistoksi pystytetty muistomerkki jossa on my\xc3\xb6s aseistariisunnan aikana kuolleiden laihialaismiesten nimet. Aseistariisunnan alkuna on pidetty my\xc3\xb6s 23. tammikuuta 1918, jolloin Karjalassa ryhdyttiin riisumaan ven\xc3\xa4l\xc3\xa4isi\xc3\xa4 sotilaita aseista pienemm\xc3\xa4ss\xc3\xa4 mittakaavassa._NEWLINE_Taustalla oli tilanne, ett\xc3\xa4 Ven\xc3\xa4j\xc3\xa4n kansankomissaarien neuvosto oli tunnustanut Suomen itsen\xc3\xa4isyyden, mutta Ven\xc3\xa4j\xc3\xa4n joukkoja oli yh\xc3\xa4 Suomessa senaatin pyynn\xc3\xb6st\xc3\xa4 huolimatta. T\xc3\xa4ll\xc3\xb6in Mannerheim otti aloitteen k\xc3\xa4siins\xc3\xa4 ja ryhtyi upseeriensa kanssa laatimaan suunnitelmaa Pohjanmaan ven\xc3\xa4l\xc3\xa4isten varuskuntien aseista riisumiseksi._NEWLINE_Vuonna 2017 tapauksesta tehtiin dokumenttielokuva Tammisunnuntai 1918, joka kuului viralliseen Suomi 100 -ohjelmaan. Se sai ensiesityksens\xc3\xa4 17. marraskuuta 2017 Filmi\xc3\xa4 ja valoa -festivaalilla._NEWLINE_Valkoisten perinnej\xc3\xa4rjest\xc3\xb6t ovat vaalineet tammisunnuntain muistoa j\xc3\xa4rjest\xc3\xa4m\xc3\xa4ll\xc3\xa4 juhlia l\xc3\xa4hes joka vuosi koko Suomen itsen\xc3\xa4isyyden ajan muutamaa sotien j\xc3\xa4lkeist\xc3\xa4 vuotta lukuun ottamatta. Erityisesti Pohjanmaalla juhlap\xc3\xa4iv\xc3\xa4 on voimissaan._NEWLINE_Ven\xc3\xa4l\xc3\xa4isten aseistariisuntaa Pohjanmaalla johtanut valkoisten ylip\xc3\xa4\xc3\xa4llikk\xc3\xb6 C. G. E. Mannerheim kuoli my\xc3\xb6s sattumalta tammisunnuntaina vuonna 1951.'